Kübra Fərəcova

Kübra Yəhya qızı Fərəcova () — Azərbaycan pediatrı və səhiyyə təşkilatçısı, tibb elmləri doktoru (1970), professor (1971), Azərbaycan SSR əməkdar həkimi (1960), səhiyyə əlaçısı (1964). Kübra Fərəcova 1938–1939-cu illərdə Azərbaycan SSR xalq səhiyyə komissarı, 1943–1947-ci illərdə Azərbaycan SSR Ali Soveti Rəyasət Heyətinin katibi, 1947–1950-ci illərdə isə Azərbaycan SSR səhiyyə naziri olmuşdur.

 Həyatı 
Kübra Yəhya qızı Fərəcova 1907-ci il may ayının 16-da Qubada qulluqçu ailəsində anadan olmuşdur. Ailəsi ilə birlikdə Bakıya köçmüş və ilk təhsilini burada almışdır. Dördsinifli rus-tatar (rus-Azərbaycan) məktəbini bitirdikdən sonra təhsilini H. Z. Tağıyevin qızlar gimnaziyasında davam etdirmişdir. Azərbaycanda Sovet hakimiyyətinin qurulmasından sonra Kübra Fərəcova ibtidai məktəblər üçün müəllimlər hazırlayan 3 aylıq kursu bitirərək Kürdəmirdə məktəb təşkil etmiş və burada qadınlar arasında savadsızlığın ləğvi istiqamətində fəaliyyət göstərmişdir. Kübra Fərəcova 1924-cü ildə Göyçaya köçmüş, iki il burada və Ağdaşda müəllimlik etmişdir. 1926-cı ildə Qazaxda məskunlaşaraq orada uşaq bağçasında tərbiyəçilik etmişdir.

Kübra Fərəcova 1929-cu ildə Azərbaycan Dövlət Universitetinin Tibb fakültəsinə daxil olmuş, 1933-cü ildə Azərbaycan Dövlət Tibb İnstitutunu bitirmişdir. Həmin illərdə o, ÜİK(b)P üzvlüyünə qəbul olunmuşdur. Həkimlik diplomunu aldıqdan sonra Azərbaycan LKGİ Mərkəzi Komitəsində "Ana və uşaqların mühafizəsı" adlı elmi iş üzərində Elmi-Tədqiqat İnstitutunda çalışmalar aparmışdır.

1937-ci ildə Kübra Fərəcova Azərbaycan SSR xalq səhiyyə komissarının müavini vəzifəsində irəli çəkilmiş, bir neçə aydan sonra isə Azərbaycan SSR xalq səhiyyə komissarı təyin edilmişdir. Böyük Vətən müharibəsi illərində (1942–1943) Azərbaycan Kommunist Partiyası Mərkəzi Komitəsinin aparatında işləmiş, 1943–1947-ci illərdə Azərbaycan SSR Ali Soveti Rəyasət Heyətinin katibi vəzifəsində çalışmışdır. 1947–1950-ci illərdə Azərbaycan SSR səhiyyə naziri olmuşdur. SSRİ Ali Sovetinin (2-ci çağırış), Azərbaycan SSR Ali Sovetinin (2–3-cü çağırış) deputatı seçilmişdir.

Kübra Fərəcova 1950-ci ildə N. K. Krupskaya adına Ana və Uşaqları Mühafizə İnstitutunun direktoru təyin olunmuş və 30 ilə yaxın bu instituta rəhbərlik etmişdir. 1979-cu ildən ittifaq əhəmiyyətli fərdi təqaüdçü olmuşdur. 1960-cı ildə namizədlik, 1970-ci ildə isə doktorluq dissertasiyasın müdafiə edərək tibb elmləri doktoru elmi dərəcəsini almışdır. 120-dək artıq elmi əsərin, 20-yə yaxın metodiki tövsiyənin və broşurların müəllifi olmuşdur. O, həmçinin dəfələrlə Azərbaycan Dövlət Tibb İnstitutunda dövlət imtahan komissiyasının sədri olmuşdur.

Kübra Fərəcova 1988-ci ildə (bəzi mənbələrə əsasən 1 oktyabr və ya 18 oktyabr) Bakıda vəfat etmişdir.

1992-ci ilin sentyabrında Azərbaycan Respublikası səhiyyə nazirinin əmri ilə Elmi-Tədqiqat Pediatriya İnstitutuna Kübra Fərəcovanın adı verilmişdir.

 Təltif və mükafatları 
 "Azərbaycan SSR əməkdar həkimi" fəxri adı — 24 may 1960
 2 dəfə "Qırmızı əmək bayrağı" ordeni — biri noyabr 1943
 2 dəfə "Şərəf nişanı" ordeni — biri 25 fevral 1946
 2-ci dərəcəli "Vətən müharibəsi" ordeni — 6 noyabr 1985
 "Qafqazın müdafiəsinə görə" medalı
 "1941–1945-ci illər Böyük Vətən müharibəsində Almaniya üzərində qələbəyə görə" medalı
 "Səhiyyə əlaçısı" döş nişanı — 1964
 İttifaq əhəmiyyətli fərdi təqaüdçü — 1979-cu ildən

 Əsərləri 
 Азәрбајҹанда ана вә ушагларын мүһафизәси. Бакы: 1968
 Методические рекомендации по организации, контролю и оценке физического развития детей дошкольного возраста в сельской местности Азербайджанской ССР (совм. с М.Н.Бахшиевым). Баку: 1977

 İstinadlar 

 Xarici keçidlər 




Kateqoriya:Azərbaycanın qadın həkimləri
Kateqoriya:Böyük Vətən müharibəsi iştirakçıları
Kateqoriya:Azərbaycan SSR xalq səhiyyə komissarları
Kateqoriya:SSRİ Ali Sovetinin II çağırış deputatları
Kateqoriya:Azərbaycan SSR Ali Sovetinin II çağırış deputatları
Kateqoriya:Azərbaycan SSR Ali Sovetinin III çağırış deputatları
Kateqoriya:Azərbaycan SSR səhiyyə nazirləri
Kateqoriya:Azərbaycanın qadın nazirləri
Kateqoriya:Azərbaycanın qadın siyasətçiləri
Kateqoriya:Azərbaycan kommunistləri
Kateqoriya:Sovet İttifaqı əhəmiyyətli fərdi təqaüdçülər